Breytingar á rekstri Gamla Kaupfélagsins Búið er að loka um tíma veitinga - og skemmtistaðnum Gamla Kaupfélaginu við Kirkjubraut 11 á Akranesi . Gísli Þráinsson hefur í tæp fimm ár rekið í húsinu fyrirtækið GK veitingar . Rekstri þess fyrirtækis var hætt í gær , 31. mars . Aðspurður segir Gísli að reksturinn hafi verið erfiður og hafi hann ákveðið á þessum tímapunkti að hætta honum og snúa sér að öðru . „ Það er sameiginleg ákvörðun mín og eiganda hússins að ég hætti og að nýir rekstaraðilar taki við húsnæðinu , “ segir Gísli í samtali við Skessuhorn . Sjálfur ætlar hann að einbeita sér að rekstri GS Imports , sem er innflutnings - og sölufyrirtæki á borðbúnaði fyrir hótel - og veitingarekstur . „ Á því sviði hefur verið mikill vöxtur og gengur gríðarlega vel , “ segir Gísli . Félagið Veislur og viðburðir ehf. mun taka við rekstri í húsinu við Kirkjubraut 11 og opnar þar veitinga - og skemmtistað undir nafni Gamla Kaupfélagsins í maímánuði . Að félaginu standa þeir Ísólfur Haraldsson og Gunnar Hafsteinn Ólafsson .